钦定古今图书集成/历象汇编/岁功典/第054卷 > 《云南志书》 > 云龙州
## 钦定古今图书集成/历象汇编/岁功典/第054卷 > 《云南志书》 > 云龙州

季夏二十五日，走马街衢，暮然松炬于庭，陈生肉烧
酒，会亲朋醵饮，相传为吊阿南。或以火照田占岁，名
为“星回节”，俗曰“火把节。”童子数十成群，挟篮盛松末，
逢人然火扑之，尊贵不避，谓之“祓灾。”

按：阿南，叶榆人。汉元封间，其夫曼阿娜为汉将郭世忠所杀，欲娶之。南于是日张松幕，置火其下，抽刀出，俟火炽盛，乃焚夫衣，自引刀断身赴火。国人哀之，每岁以是日然炬聚会为吊。又南诏欲并五诏，以是日诱会于松明楼，将焚杀之。邓赕诏妻慈善测其谋，劝夫勿赴，夫不从，以铁钏约夫臂，既而果被焚。善认钏得夫骸归葬。南诏闻其贤，欲娶之，善闭城死节。国人以是日然炬吊之。